
ΣΧΟΛΗ ΟΙΚΟΝΟΜΙΚΩΝ ΚΑΙ ΠΟΛΙΤΙΚΩΝ ΕΠΙΣΤΗΜΩΝ
ΤΜΗΜΑ ΔΙΑΧΕΙΡΙΣΗΣ ΛΙΜΕΝΩΝ ΚΑΙ ΝΑΥΤΙΛΙΑΣ

ΔΕΛΤΙΟ ΤΥΠΟΥ

Εκπαιδευτική Επίσκεψη
του Τμήματος Διαχείρισης Λιμένων και Ναυτιλίας ΕΚΠΑ
στο Athina Maritime Training and Development Center
της Ναυτιλιακής Εταιρείας Minerva Marine

Το Τμήμα Διαχείρισης Λιμένων και Ναυτιλίας του Εθνικού και Καποδιστριακού Πανεπιστημίου Αθηνών πραγματοποίησε δυναμική εκπαιδευτική επίσκεψη στο Athina Maritime Training and Development Center, της ναυτιλιακής εταιρείας Minerva Marine, την Τετάρτη, 11 Δεκεμβρίου 2024,, με πολυπληθή συμμετοχή φοιτητών/τριών και διδασκόντων.

Το Athina Maritime Training and Development Center είναι ένα σύγχρονο μη κερδοσκοπικό κέντρο ναυτικής εκπαίδευσης, υπό την οργάνωση και αιγίδα της Minerva Marine Inc., συμφερόντων του εφοπλιστή κ. Ανδρέα Μαρτίνου. Το Τμήμα Διαχείρισης Λιμένων και Ναυτιλίας του ΕΚΠΑ εκπροσωπήθηκε από τους Καθηγητές κ. Μιχάλη Τσατσαρώνη και κ. Ευθύμιο Ρουμπή, καθώς και την Καθηγήτρια κα Κατερίνα Καρδίτσα.

Η εκπαιδευτική επίσκεψη ξεκίνησε, στο πρώτο μέρος, με ενημερωτική συνεδρία στην συνεδριακή αίθουσα του Κέντρου. Τα στελέχη του Κέντρου κκ. Στέλιος Βολάκης, Μιχάλης Σέρβος, Γιώργος Λιβάνιος, Φωτεινή Βολάκη, Ελένη Σάββα και Μαρίνα Δράνια παρουσίασαν θεματικές ενότητες που αφορούσαν, αρχικά, στη δομή της ναυτιλιακής εταιρείας Minerva Marine Inc., και, στη συνέχεια, σε κρίσιμες προτεραιότητες ενεργειακών και περιβαλλοντικών ζητημάτων, στην αλληλεπίδραση συμβατότητας μεταξύ των πλοίων μεταφοράς υγροποιημένου φυσικού αερίου (LNG carriers) και των τερματικών σταθμών, καθώς και στις δραστηριότητες του Τμήματος Ανθρώπινου Δυναμικού.

Οι φοιτητές/ριες επισκέφθηκαν, στη συνέχεια, τους προσομοιωτές γέφυρας, μηχανοστασίου και δωματίου ελέγχου πλοίου, όπου είχαν την ευκαιρία να παρατηρήσουν ζωντανές ενδείξεις και ενέργειες εντός του πλοίου, σε ένα περιβάλλον πλήρως προσαρμοσμένο σε πραγματικές συνθήκες λειτουργίας (virtual reality). 

Το Athina Maritime Training and Development Center φέρει το όνομα της προσφάτως εκλιπούσας Αθηνάς ‘Νουνού’ Μαρτίνου, της εμβληματικής εφοπλίστριας της ναυτιλίας και πρωτεργάτριας της ναυτιλιακής δυναστείας της Οικογένειας Μαρτίνου, η οποία έφυγε από τη ζωή πλήρης ημερών, σε ηλικία 97 ετών, στις 11 Οκτωβρίου 2024.

Η Minerva Marine ιδρύθηκε από τον Ανδρέα Μαρτίνο το 1996. Σήμερα, η εταιρεία διοικείται από τον γιο του, επίσης ονόματι Ανδρέας. Αν και η εταιρεία ξεκίνησε με τη διαχείριση δεξαμενόπλοιων, έχει επεκταθεί σε διάφορους τύπους πλοίων και συνεχίζει να αναπτύσσεται δυναμικά. Η Minerva Marine είναι καταξιωμένη εταιρεία για την ασφαλή και αποδοτική μεταφορά ενέργειας και ξηρού φορτίου. Η εταιρεία δίνει μεγάλη έμφαση στην εκπαίδευση και ανάπτυξη του προσωπικού της, τόσο επί του πλοίου όσο και στην ξηρά, για να εξασφαλίσει την παροχή υπηρεσιών που ανταποκρίνονται ή και υπερβαίνουν τις προσδοκίες των πελατών της. Στο πλαίσιο αυτό, για την επιμόρφωση του προσωπικού της εταιρείας, δημιουργήθηκε το Athina Training Center.

Το Τμήμα Διαχείρισης Λιμένων και Ναυτιλίας του ΕΚΠΑ (www.pms.uoa.gr) παρέχει προπτυχιακά, μεταπτυχιακά, διδακτορικά και μεταδιδακτορικά προγράμματα σπουδών, με εστίαση στη ναυτιλία, τους λιμένες και την εφοδιαστική αλυσίδα που αποτελούν κεντρικούς πυλώνες των συστημάτων θαλασσίων μεταφορών. Στην ευρεία διεπιστημονικότητα των γνωστικών αντικειμένων περιλαμβάνονται, μεταξύ άλλων, οργάνωση και διοίκηση ναυτιλιακών, λιμενικών και εφοδιαστικών επιχειρήσεων, χρηματοοικονομική διοίκηση, λογιστική και επιχειρηματικότητα, γαλάζια οικονομία, πράσινο περιβάλλον, κλιματική αλλαγή και βιωσιμότητα, ποσοτικές μέθοδοι, τεχνολογικές καινοτομίες και πληροφορικές εφαρμογές, αρχές δικαίου και διεθνείς γεωπολιτικές σχέσεις (επικοινωνία:  email: secr@pms.uoa.gr, τηλ.: 22280 21860).

Το Τμήμα Διαχείρισης Λιμένων και Ναυτιλίας διοργανώνει το Εντατικό Μεταπτυχιακό Πρόγραμμα Σπουδών ΄Διοίκηση σε Ναυτιλία και Λιμένες’ (https://spm.pms.uoa.gr), σε συνεργασία με το Τμήμα Διοίκησης Επιχειρήσεων και Οργανισμών του ΕΚΠΑ. Το ΠΜΣ παρέχει σύγχρονες ακαδημαϊκές γνώσεις, με ευέλικτη μεταπτυχιακή εξειδίκευση, υψηλή κατάρτιση και σύνθετες επαγγελματικές δεξιότητες, για δυναμική ανέλιξη των αποφοίτων στην αγορά εργασίας του ευρύτερου διεθνούς ναυτιλιακού ‘cluster’, που θα καλύψουν τις διαρκώς αυξανόμενες ανάγκες για στελέχη με ισχυρό διεπιστημονικό υπόβαθρο σε στρατηγικά κρίσιμους τομείς της οικονομίας (επικοινωνία:  email: spm@pms.uoa.gr, τηλ.: 22280 21861).

